དང་པོ་གསལ་བྱེད་མེ་ལོང་པྲ་ཡི་འཕྱོང་ཞེས་པ་ནི།ཕྱྭ་གཤེན་ཐེག་པའི་སྤྱོད་པའི་འཕྲིན་དང་རྗེས་སུ་བསྟུན་ཏེ་དེ་ཡང་རྙེད་བཀུར་དང་སྙན་གྲགས་ཀྱི་ཆེད་དུ་མ་ཡིན་པར་གཞི་བརྩེ་བ་སྙིང་རྗེ་ཆེན་པོ་དང་མ་བྲལ་བའི་སྒོ་ནས་པྲ་ལྟས་ལ་སོགས་ཀྱིས་ལྷ་ཡིས་ཕན་པ་དང་འདྲེ་ཡིས་གནོད་པ་སོགས་འཇིག་རྟེན་འདིའི་བདེ་སྡུག་ལེགས་ཉེས་ཀྱི་རྣམ་པ་སྔར་ཅི་བྱུང་དང་ཕྱེས་འབྱུང་འགྱུར་གྱི་མཚན་མ་སོགས་མེ་ལོང་གི་གཟུགས་བརྙན་དང་མཐེ་བོང་ལ་བརྟེན་ནས་བརྟག་པའི་ཐབས་སམ་མོ་ཞིག་གིས་གསལ་བར་བསྟན་པས་ནའོ།གཞན་ཡང་མོ་དང་རྩིས་གཏོ་དང་དཔྱད་སོགས་ཀྱི་སྒོ་ནས་འགྲོ་དོན་མཛད་པ་ཡོད་ཀྱང་འགལ་བ་མེད་པར་སེམསོ།དེ་ལ་ཡང་ཀུན་གཞི་བྱང་ཆུབ་གྱི་སེམས་ངོ་འཕྲོད་པའི་རྟོགས་པ་རབ་དང་།ལས་རྒྱུ་འབྲས་དང་སྐྱེ་བ་སྔ་ཕྱི་ལྷ་འདྲེའི་ཆོ་འཕྲུལ་གྱིས་བསླུ་བ་དང་ཡི་དམ་བོན་སྐྱོང་གི་ཉམས་སོད་དངོས་གྲུབ་སྟེར་བ་དང་བདུད་ཀྱི་ལུང་ལོག་ལས་སོགས་མ་འདྲེས་པར་བྱེ་བྲག་ཕྱེད་པས་བསླུར་མ་ཚུགས་པ་འབྲེང་དང་།རྫས་ཀྱི་ནུས་པ་དང་མཚན་ལམ་སོགས་ལ་བརྟེན་ནས་མཐོང་བ་ནི་ཐ་མ་སྟེ་དེ་ལྟར་སྒྲུབ་པའི་གཤེན་པོ་ལ་རབ་འབྲེང་ཐ་གསུམ་གྱི་རྣམ་པ་རེ་ཡོད་པར་བཤད་དེ།སྤྱི་སྤུངས་དོན་རྒྱུད་ལས།འདོད་པའི་ཕྱོགས་སྤང་བཟང་ངན་དྲང་སྨྲས་ན།ཀུན་རྫོབ་གཞན་ཕན་དོན་དང་འགལ་མི་འགྱུར་ཞེས་གསུངས་སོ།གཉིས་པ་མཁའ་ཀློང་རབ་འབྱམས་བསྐང་བའི་འཕྱོང་ཞེས་པ་ནི་སྔོན་རྒྱལ་མུ་ཁྲི་བཙན་པོས་ཡེ་ཤེས་ཀྱི་ལྷ་དང་།རྫུ་འཕྲུལ་གྱི་ལྷ་དང་།ལས་ཀྱི་ལྷ་རྣམས་སྒྲུབ་པས།གྲུབ་པའི་སྟོབས་མཉེས་ཏེ།མཐུ་དང་རྫུ་འཕྲུལ་གྱི་སྟོབས་གྲུབ་ཙམ་ན།རྒྱལ་པོ་ལ་སེམས་ཀྱི་རློམས་པ་སྐྱེས་སྟེ།དུས་དེ་ཙམ་ན་ཤེར་གྱི་བུ་ཆུང་ཞིག་མདུན་དུ་བྱོན་ནས་རྒྱལ་པོའི་ང་བོ་གཞོམ་པས་རྒྱལ་པོ་འགྱོད་པ་སྐྱེས་ཏེ།མཁའ་ཀློང་རབ་འབྱམས་དཔག་ཏུ་མེད་པའི་བཤགས་པ་ཕུལ་ཞིང་ཐུགས་དམ་བསྐང་བས་ནའོ།དེས་ན་སྒྲུབ་པའི་གཤེན་པོ་རང་ཉིད་ཀྱི་ཕུང་པོའི་ཁམས་དང་།ལས་དཀར་པོའི་དགེ་བ་ལ་བར་དུ་གཅོད་པའི་ལྷ་མ་སྲིན་སྡེ་བརྒྱད་གདུག་པ་ཅན་རྣམས་དང་།སྔར་གྱི་ལན་ཆགས་བརྙེགས་པའི་ནད་བདག་དང་ཆམ་བདག་ཡམ་བདག་རྣམས་ལ་སྣང་གཤེན་ཁོ་ནའི་བྱ་སྤྱོད་ཀྱི་རྗེས་སུ་མ་སོང་བར་སྣང་གཤེན་གྱི་ཐེག་པ་དང་རྗེས་སུ་མཐུན་པའི་སྒོ་ནས་ཡོན་དང་གླུད་སོགས་བསྔོ་བ་ལ།གླུད་དེ་ལ་ཡང་ལུས་ངག་ཡིད་གསུམ་གྱི་གླུད་གཙོར་བྱས་པའི་རྫས་དང་ཡོ་བྱེད་ལ་སོགས་དངོས་སུ་འབྱོར་བ་དང་ཡིད་ལས་སྤྲུལ་བ་ལ་སོགས་ཀྱིས་ཉམས་ཆག་སྐོང་ཞིང་ལན་ཆག་འཇལ་བར་བྱེད་པ་སྟེ་རྗེས་སུ་ཕྱྭ་གཡང་སྐྱབས་ཤིང་རྫོགས་རིམ་གྱིས་རྗེས་གདབ་པའོ།གཞན་ཡང་དཀར་བགེགས་སྐང་མདོས་བསང་སོགས་ཀྱང་འདིའི་ཁོངས་སུ་འདུསོ་ཞེས་གསུངས་སོ།